Rhipiceridene lever særlig i varm-tempererte områder, men noen finnes også i tropene. Veldig lite er kjent om biologien. Den nordamerikanske arten legger egg i barksprekker, der også sangsikader (Cicadidae) legger sine egg. Eggene klekkes til små, aktive triungulin-larver. Disse haker seg fast i nyklekte sikadenymfer som er på vei ned i jorden, der de utvikler seg på planterøtter. Triungulin-larven forvandler seg til en markarktig larve som lever som en ytre parasitt (ektoparasitt) på sikadenymfen. Man antar at de andre rhipiceridene også kan være parasitter på sikader. De voksne insektene kan av og til finnes tallrikt svermende om dagen.